CELEX: C2007/020/55
Language: da
Date: 2007-01-27 00:00:00
Title: Sag T-393/06: Sag anlagt den 18. december 2006 — Makhteshim Agan Holding m.fl. mod Kommissionen

27.1.2007   
            
            
               DA
            
            
               Den Europæiske Unions Tidende
            
            
               C 20/36
            
         Sag anlagt den 18. december 2006 — Makhteshim Agan Holding m.fl. mod Kommissionen
   (Sag T-393/06)
   (2007/C 20/56)
   Processprog: engelsk
   Parter
   
      Sagsøgere: Makhteshim Agan Holding BV (Amsterdam, Nederlandene), Makhteshim Agan Italia Srl (Bergamo, Italien) og Magan Italia Srl (Bergamo, Italien) (ved lawyers C. Mereu og K. Van Maldegem)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Annullation af Kommissionens beslutning D/531125 af 12. oktober 2006
            
         
               —
            
            
               Det pålægges Kommissionen at overholde sine forpligtelser i henhold til fællesskabsretten og vurdere og anvende alle oplysninger, herunder data for mennesker, med henblik på at sikre, at azinphos-methyl optages i bilag I til PPPD.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne har med deres søgsmål nedlagt påstand om annullation af Kommissionens beslutning D/531125 i skrivelse af 12. oktober 2006, rettet til det agentur i den rapporterende medlemsstat med ansvar for vurderingen af det aktive stof azinphos-methyl inden for rammerne af direktiv 91/414/EØF om markedsføring af plantebeskyttelsesmidler (herefter »PPPD«) (1), i hvilken beslutning Kommissionen fastslår, at den ikke vil træffe en afgørelse om godkendelse og optagelse af det omhandlede aktivstof i bilag I til direktivet, og videre anfører, at i tilfælde af manglende godkendelse på fællesskabsplan inden det tidspunkt, der er fastsat i PPPD's artikel 8, stk. 2, vil der ikke længere være et rets grundlag for at beholde stoffet på markedet.
   Sagsøgerne har gjort gældende, at den anfægtede beslutning er et faktisk og retligt forbud mod azinphos-methyl, da den utvetydigt fastslår, at der ikke vil blive truffet yderligere afgørelser om optagelse af stoffet i bilag I til PPPD, og da formålet med beslutningen er at opnå et forbud mod markedsføring af azinphos-methyl ved hjælp af Kommissionens passivitet indtil udløbet af den fastsatte frist for godkendelse.
   Sagsøgerne har endvidere gjort gældende, at den anfægtede beslutning kan gøre indgreb i deres ret til en retfærdig bedømmelse af det omhandlede stof i lyset af de seneste videnskabelige undersøgelser, som de har fremlagt. Hertil kommer, at Kommissionen, idet den har frataget sagsøgerne retten til at genregistrere og opretholde salget af deres varer i medlemsstaterne, angiveligt har tilsidesat proportionalitetsprincippet samt sagsøgernes grundlæggende ret til at drive erhvervsmæssig virksomhed, og derved gjort indgreb i deres ejendomsret.
   Sagsøgerne har desuden anført, at den anfægtede beslutning er behæftet med væsentlige formelle mangler. Kommissionens manglende initiativ til at fremsætte et forslag vedrørende optagelsen af azinphos-methyl i bilag I til PPPD samt det forbud mod markedsføring, den har til hensigt at opnå ved hjælp af passivitet, tilsidesætter artikel 5, stk. 2, i Rådets afgørelse 1999/468/EF (2) og PPPD's artikel 8, stk. 2.
   Endelig har sagsøgerne, hvis Domstolen finder, at den anfægtede beslutning ikke er en retsakt, der kan anfægtes i henhold til artikel 230, stk. 4, EF, anført, at søgsmålet bør antages til behandling i henhold til artikel 232 EF, da Kommissionens passivitet er ulovlig.
   
      (1)  EFT 1991 L 230, s. 1.
   
      (2)  Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184, s. 23).